Papersnake/gushiwen huggingface dataset:
赠王幼玉
柳富（宋代）

紫府楼阁高相倚，金碧户牖红晖起。其间燕息皆仙子，绝世妖姿妙难比。

偶然思念起尘心，几年谪向衡阳市。阿娇飞下九天来，长在娼家偶然耳。

天姿才色拟绝伦，压倒花衢众罗绮。绀发浓堆巫峡云，翠眸横剪秋江水。

素手纤长细细圆，春笋脱向青云里。纹履鲜花窄窄弓，凤头翅起红裙底。

有时笑倚小栏杆，桃花无言乱红委。王孙逆目似劳魂，东邻一见还羞死。

自此城中豪富儿，呼僮控马相追随。千金买得歌一曲，暮雨朝云镇相续。

皇都年少是柳君，体段风流万事足。幼玉一见苦留心，殷勤厚遣行人祝。

青羽飞来洞户前，惟郎苦恨多拘束。偷身不使父母知，江亭暗共才郎宿。

犹恐恩情未甚坚，解开鬟髻对郎前。一缕云随金剪断，两心浓更密如绵。

自古美事多磨隔，无时两意空悬悬。清宵长叹明月下，花时洒泪东风前。

怨入朱弦危更断，泪如珠颗自相连。危楼独倚无人会，新书写恨托谁传。

奈何幼玉家有母，知此端倪蓄嗔怒。千金买醉嘱佣人，密约幽欢镇相误。

将刃欲加连理枝，引弓欲弹鹣鹣羽。仙山只在海中心，风逆波紧无船渡。

桃源去路隔烟霞，咫尺尘埃无觅处。郎心玉意共殷勤，同指松筠情愈固。

愿郎誓死莫改移，人事有时自相遇。他日得郎归来时，携手同上烟霞路。
烂柯山
周鼎枢（清代）

石梁横亘如长虹，青芝白石披蒙茸。不知何年策尔五丁力，天惊石破悬玲珑。

我来山中秋已杪，山前木落秃如扫。不见当年伐木人，空余断碣横秋草。

盘盘一径入空青，欲散不散烟冥冥。日月雷雨走其下，龙归时复闻膻腥。

俯视鳞鳞见城郭，旷哉天地何寥廓。仙子樵人虽不存，已觉胸中去黏缚。

吁嗟乎，神仙之说亦太奇，残星半局沧桑移。摩挲石枰三太息，松风浩浩云霏霏。
为徐希孟题溪山风雨图
谢晋（明代）

湿云压岭天宇低，阴风号木山兽啼。石林苍莽昼如夜，咫尺不辨东与西。

倏焉山雨随风至，万壑千岩驰铁骑。老虬恣鬼驱群霾，起蛰灵湫忘归去。

野翁张盖如匆迫，薄暮家中应有客。不惮前村沽酒还，留客从容永今夕。

忆昔年时来诸君，入门西崦已浮云。閒庭落叶起萧索，空山暮雨来纷纷。

此时欲去无驺仆，下榻感君延我宿。坐久听残远寺钟，谈深剪尽西窗烛。

今朝偶得到林泉，漫将图画继当年。乞身何日蒙恩泽，归向家山听雨眠。
高邮因师薄萄芦雁秋瓜三种
敖陶孙（宋代）

莫话凄凉塞北秋，衔芦避弋使人愁。
与君细展江南画，水宿沙眠得自由。
北行江上日望舍弟南归信息 其四
区大相（明代）

得承严谴是恩波，去国还家思若何。莫道故园春事少，古来迁客岭南多。
寄李士宁先生
王安石（宋代）

楼台高耸间晴霞，松桧阴森夹柳斜。
渴愁如箭去年华，陶情满满倾榴花。
自嗟不及门前水，流到先生云外家。
三月三日义兴李明府后亭泛舟（一作刘长卿诗）
皇甫冉（唐代）

江南烟景复如何，闻道新亭更可过。处处艺兰春浦绿，

萋萋藉草远山多。壶觞须就陶彭泽，时俗犹传晋永和。

更使轻桡徐转去，微风落日水增波。
小卫铅山结课
韩淲（宋代）

铅湖鹅岫春风煖，放步拥书明远楼。弹指两年同唱第，要知能赋古诗流。
句
李颀（唐代）

巴路千山秋水上，江村独树夕阳时。
子湖有狗上取人头中取人心下取人足 其三
释慧远（宋代）

子湖有狗取人足，舞罢饶君三两曲。玉𩍐金鞍挽莫回，夜来依旧芦花宿。
有待
江人镜（清代）

雨泣枝上花，风搅丝边絮。之子期不来，点点鸦飞去。
吴兴杂诗
阮元（清代）

交流四水抱城斜，散作千溪遍万家。
深处种菱浅种稻，不深不浅种荷花。
甲申三月望日识奠三江舟中有作 其三
顾清（明代）

多暇推南省，公来日纠纷。执经辞断断，尊主意勤勤。

盐鼎虚黄阁，飙车已白云。向来庭左辨，列柏想犹闻。
为胡元瑞题绿萝馆二十咏 其四 书笥
王世贞（明代）

一字少有余，五车多不足。七日暴君笥，何如晒君腹。
行歌四首 其四
周文璞（宋代）

先秦古书世已稀，国风雅颂声又微。彼美人兮在天路，马蜷局兮将安归。

古人所怀已汩汩，今人所怀又忽忽。我亦东西南北人，相逢且尽杯中物。
东埧铺见桂花因忆故园双桂
程本立（明代）

故园双桂树初成，将比吾家两弟兄。封植敢忘先子志，急难谁念此时情。

山浓山淡皆秋色，人笑人歌共月明。独把一枝思骨肉，天香三嗅泪纵横。
和陶渊明饮酒诗
滕岑（宋代）

嗣宗初亦仕，偶爱东平境。
复求步兵尉，在职未尝醒。
当世疾如仇，妙音谁复领。
吾详竹林人，此士诚脱颕。
至今群虱喻，言与丹青炳。
上年九日姚子芗招饮犬河月夜舟行六首 其四
金锷（清代）

几尺云罗映水遥，金枝闪处翠旗飘。若非月殿开青锁，定是星軿下降霄。
禅人并化主写真求赞
释正觉（宋代）

寒雪覆颠，闲云拥肩。
动随尔后，静住其前。
百草头边老僧句，千华台上古佛禅。
法法出碍，心心密传。
百战之疮兮风雨瘢痒，九野之耕兮泥水领穿。
【越调】斗鹌鹑　闺情
沙正卿（唐代）

挑绣也无心，茶饭不应口。付能打揲起伤春，谁承望睚不过暮秋。暗想情怀，
心儿里自羞。两件儿，出尽丑。脸淡似残花，腰纤如细柳。
【紫花儿】愁的是针拈着玉笋，怕的是灯点上银，恨的是帘控着金钩。赤
紧的爷娘又不解，语话也难投。休、休，怏及煞眉儿八字愁，靠谁成就？凤双鸾
孤，几时能够，燕侣莺俦？
【幺】想杀我也枕头儿上恩爱，盼杀我也怀抱儿里多情，害杀我也被窝儿里
风流。浑身上四肢沉困，迅指间一命淹留。休、休，方信道相思是歹证喉，害的
来不明不久。是做的沾粘，到如今泼水难收。
【尾】实丕丕罪犯先招受，直到折倒了庞儿罢收。若不成就美满好姻缘，则
索学文君驾车走。
乙巳秋暮独酌
陆游（宋代）

孤云系不定，野鹤笼难驯。
卖药句曲秋，沽酒天台春。
中原几流血，四海一闲人。
邀月对我影，折花插我巾，花月成三友，江海为四邻。
何敢忘吾君，巢由称外臣。
海岳壮游歌赠周子
王世贞（明代）

周郎一笠轻九州，拂衣自称海岳游。安期拍手子晋笑，洞府岂必非君流。

青精暂裹天上饭，黄金或散中原愁。总道乾坤少亲故，揖余欲得烟霞句。

西出应题菡萏峰，东归好挂珊瑚树。君知梅尉有仙骨，当时只傍吴门住。
叹鲁二首
白居易（唐代）

季桓心岂忠，其富过周公。阳货道岂正，其权执国命。

由来富与权，不系才与贤。所托得其地，虽愚亦获安。

彘肥因粪壤，鼠稳依社坛。虫兽尚如是，岂谓无因缘。

展禽胡为者，直道竟三黜。颜子何如人，屡空聊过日。

皆怀王佐道，不践陪臣秩。自古无奈何，命为时所屈。

有如草木分，天各与其一。荔枝非名花，牡丹无甘实。
舟行适兴
白玉蟾（宋代）

天知一舸过扶胥，排办千山作画图。
暮霭催诗归彩笔，秋光入酒透冰壶。
篙头点水月破碎，云脚行天星有无。
岸柳江枫共招手，西风吹我出贲隅。
句
关注（宋代）

夜长何时旦，苦寒不成寐。
金丹诗诀 其二十九
陈楠（宋代）

人如得道自婴儿，不辨闲言是与非。君若不能心具眼，他时追悔问他谁。
次韵张琬
苏轼（宋代）

新落霜馀两岸隆，尘埃举袂识西风。临淮自古多名士，樽酒相从乐寓公。

半日偷闲歌啸里，百年暗尽往来中。知君不向穷愁老，尚有清诗气吐虹。
定风波
佚名（宋代）

素笺封了还重拆。
上席帅
喻汝砺（宋代）

先公御吏如御兵，迎刃而解如庖丁。掀髯一笑黠吏走，蜀中草庖知威名。

伯兄渠渠天下士，嵩高少室之英灵。妙龄提书噭阊阖，谹议可以谐韶韺。

昨年两作益州牧，西南恶少不敢行。后来继者有季弟，潭潭大度涵沧溟。

指麾万事不作意，决眦雨电风烟生。南望峨眉西玉垒，逸气夜与银河倾。

幅巾筇杖过何许，闲邀仲元访君平。小蓬董宝夜吹笙，往往笑倒长庚星。

拔剑起舞者谁子，杜陵老翁醉不醒。生平入眼无俗物，胡为见我眼自青。

武侯庙前有古柏，风吟雨啸蛟龙声。我来正欲刳尔腹，琢作巨屋丹其楹。

琢作巨屋丹其楹，绘此落落三名卿。尚使千载知仪刑，喻子作诗如鼎铭。
同许从道游涵亭
刘过（宋代）

犯暑日午来，坐到日落归。
松桂全团团，竹光净晖晖。
乳窦成濯全，绿染身上衣。
却倾所携酒，对酌老石矶。
幽鸟当歌者，荐以首山薇。
敛藏大千界，游戏尘尾挥。
寺门长安道，结束驷马肥。
醉乡访腥荤，屏风肉红围。
我亭不关锁，何人款柴扉。
掉臂樵担行，藤萝自烟霏。
古所谓迂阔，若此二子稀。
既非携娉婷，又乏玉鞍飞。
不知有何好，林泉少焉依。
境胜更著语，鬼神暗呵讥。
但知笑他人，不觉自己非。
灵寿杖铭
王氏（魏晋）

籊籊鲜干，秀彼崇㟽。下泽兰液，上莹芳霄。贞劲内固，鲜粲外昭。

耀质灵荟，作珍华朝。杖之身安，越龄松乔。
寄勉甫
孔平仲（宋代）

猛虎不伏枥，抟鹏笑韝鹰。丈夫志四海，羞愧守门庭。

君实豪杰士，贫贱乡人轻。愤发策蹇驴，西走游玉京。

负书入太学，大带参诸生。文章逸莫控，学问骤以升。

曾未年岁馀，哗哗得声名。定知有所立，俯拾紫与青。

顾我孤陋者，聋瞽其聪明。譬如山下泉，碍险尚未行。

无人为激进，安得归沧溟。所愿同君游，扬波浩东倾。

此志何日遂，长呼涕淋缨。北望风谊美，心焉如旆旌。
望秦川歌
周麟之（宋代）

向来花萼弄春辉，曾把宁王玉笛吹。
乐事已随风烛过，如今横笛不胜悲。
和孙正甫二首 其二
韦骧（宋代）

马头今日向西行，仆驭欣欣脚力生。白雪波涛离海国，黄金宫阙想京城。

墙间笑语群儿集，木末冲飞独鸟惊。从此归程宜倍道，解鞍须到众星明。
长平道中早发言怀
宋登春（明代）

流目古战场，白日惊飙驰。蟏蛸挂虚牗，寒瓜蔓枯篱。

玄蝉伤白露，青莎被修池。佳人理纨素，行子心伤悲。

童仆严晨驾，驾言涉丹湄。羁旅寡良俦，丽泽当依谁。

谁为黄雀吟，还歌猛虎词。利剑恒在腕，壮心安所期。

流景不可驻，沉叹将何为。欲学腾化术，松子久吾欺。

人生贵适志，知命复何疑。
登金峨峰顶
释绍昙（宋代）

拨开空翠上危颠，路绕羊肠石齿尖。
到顶方知天下小，攀高似齿世人嫌。
碧连蓬岛云千叠，冷照东溟镜一奁。
归去松窗伴禅老，此山佳致话无厌。
钱师魏参政挽辞
史浩（宋代）

冠岁踵英游，桥门隽逸流。文章唐杜老，事业汉留侯。

未旨黄金鼎，先成白玉楼。经纶展不尽，识者为时忧。
闻王敬美转江西兵宪
欧大任（明代）

迁转五州防禦使，楚客唯听棹相将。隐居欲就庐山远，不去非无汉署香。

返照入江翻石壁，秋风此日洒衣裳。扬雄更有河东赋，草奏何人入帝乡。
赠英公上人
宋温舒（宋代）

粹钟衡岳诞吾师，大九彤廷赐紫衣。
青简篆文穷妙绝，碧云诗句入玄微。
降龙钵里无尘染，回雁峰前有梦归。
他日好同莲社约，逸眠禅坐两忘机。
南坡口号十八首
郑清之（宋代）

小窗白醉篆香迟，只有书君伴燕颐。
料得人间无此乐，殷勤献与定牢辞。
论诗绝句三十首 其九
赵清瑞（清代）

玉树谱新声，绮弱而无骨。诗词判刚柔，何用咎狎客。
释奠应令诗 其五
陆倕（南北朝）

奠采贻诰，器币有章。紊维既弛，绝典还光。庭陈宿设，阶列周张。

礼充羁偶，物盛员方。
秋日饯陆道士陈文林
骆宾王（唐代）

青牛游华岳，赤马走吴宫。玉柱离鸿怨，金罍浮蚁空。

日霁崤陵雨，尘起洛阳风。唯当玄度月，千里与君同。
访邓玄度先生于濠上客舍别后以诗见寄次韵
李云龙（明代）

几载想思烟水长，何来孤棹碧溪旁。论交心恨覆翻手，玩世游溪内外方。

醉后风雷生短剑，诗成云汉在行囊。却怜白雁尊前度，悽断江城此夜霜。
和士曹曹文林省题九龙岩
黄朝散（宋代）

不为鱼计伏藏深，鸣和奚惭鹤在阴。
千里秋苗如普润，何妨信史一书霖。
织图二十四首·织
楼璹（宋代）

青镫映帏幙，络纬鸣井栏。
轧轧挥素手，风露凄已寒。
辛勤度几梭，始复成一端。
寄言罗绮伴，当念麻苧单。
偈二十四首 其十
释守卓（宋代）

古佛真宗，弥满成现。明眼衲僧，作么生辨。切忌撞头磕脑。
闺怨一百首次孙西庵原韵 其九十七
郭辅畿（明代）

花为流韵玉为神，何日郎君向我亲。骰子拈来低喝采，成双偷占意中人。
绝句六十四首
张伯端（宋代）

须将死户为生户，莫执生门号死门。
若会杀机明返覆，始知害里却生恩。
自讼
陆游（宋代）

家弊须微禄，年衰尚远游。
未逃朋友责，更遣吏民羞。
釆药思长往，传书却小留。
微风入桐叶，分我一帘秋。
青玉案（西湖路）
韩淲（宋代）

苏公堤上西湖路。柳外跃、青骢去。多少韶华惊暗度。南山游遍，北山归后，总是题诗处。

如今老矣伤春暮。泽畔行吟漫寻句。落拓情怀空自许。小园芳草，短篱修竹，点点飞花雨。
赋洞庭柑
王洋（宋代）

两潮船上别苏台，岁历侵人鹤化胎。
霜实可怜今入眼，佳人何日问重来。
黄金刃逐惊飞肉，白露团凝别恨腮。
重待扁舟落吾手，为君先报柳郎回。
投简梓州幕府，兼简韦十郎官
杜甫（唐代）

幕下郎官安稳无，从来不奉一行书。

固知贫病人须弃，能使韦郎迹也疏。
扇子诗
李石（宋代）

秋扇秋风不怕寒，喜攀明月傲霜团。
自知夺{左火右胥}无他过，造命何如活命丹。
濮安懿王夫人挽辞二首
苏颂（宋代）

大电光流庆，归云去莫攀。
千龄悲逝水，七月会因山。
陵阙乾坤壮，冈原巩洛环。
王家传爵土，世世奉神班。
答郡守赵师夔
金梁之（宋代）

王侯门户懒开颜，斗酒千钱一笑间。
无雪可欺青桧老，有天难管白云闲。
丹霄作客曾骑鹤，紫府为家不买山。
京口相逢又相别，只琴孤剑几时还。
赠胡侍郎荣归
张承（宋代）

官路驰驱鬓且苍，忽承恩诏许还乡。
寻幽好结香山社，乘兴闲登绿野堂。
未采佳苗供药灶，谩收新句入诗囊。
人生硕德如公少，伫看芝兰更晚香。
晚过横塘
彭年（明代）

轻棹乘朝霁，飞楼渡石梁。
山容明罨画，天影静沧浪。
燕拂柳丝弱，莺啼花气香。
春光正韶丽，况复古横塘。
颂古一百二十一首 其一○七
释宗杲（宋代）

春至自开华，秋来还落叶。黄面老瞿昙，休摇三寸舌。
秋夜
郭印（宋代）

萍梗何时定，愁怀与夜长。
新秋犹逆旅，故国似他乡。
老马频嘶草，寒蛩空殷床。
思归不成梦，展转及晨光。
吕吉甫第乃谢镇西故居中间常为佛刹而双桧则旧物也刘梦得有诗因赋其韵
李之仪（宋代）

故国悲凉古木奇，势分庭下蔚相差。霜根半露出林虎，昼影全舒破贼旗。

宝界曾回铺地色，节旄还映插云枝。刘郎风韵知难敌，儒帅端能表异时。
和孟阜老梅韵 其一
陈傅良（宋代）

朝游山南莫北隅，脩竹之下手所披。五步一顾立不趋，柔枝弱所千万馀。

粲然笑倩多新奇，岁寒安用众稚为。惊嗟怪怪丈人行，缟衣蓝缕冰斲肌。

莓苔雪片冻不飞，玉饰其末玑衡攲。藐姑之仙下缥缈，苍虬为驾羽葆希。

三闾大夫从女须，枯槁婵娟却并驰。张子爱之亦既痴，人不得觑以我归。

我生自视梅孰如，沧江独立儿女嗤。年来稍稍学折枝，柰何复与此老期。
猗兰操
周巽（元代）

朝露凝兮奕叶光。紫茎出兮芬芳。托根兮楚畹芳。菲菲兮满堂。

念中情兮不能忘。揽玉佩兮纫幽香。操鸣琴兮动清商。叹遗音兮心徊徨。

怀美人兮天一方。感露霜兮沾裳。
酬冯十七舍人宿卫赠别五韵
刘禹锡（唐代）

少年为别日，隋宫杨柳阴。白首相逢处，巴江烟浪深。

使星上三相，春雨沾衣襟。王程促速意，夜语殷勤心。

却归天上去，遗我云间音。
送僧之毗陵
徐集孙（宋代）

无意坐林丛，云飞天四空。
禅心包影外，客梦橹声中。
胜负机何密，穷通算尽工。
此行应不错，知遇有诗翁。
满江红（九日效行）
吴潜（宋代）

岁岁登高，算难得、今年美景。尽敛却、雨霾风障，雾沈云暝。远岫四呈青欲滴，长空一抹明于镜。更天教、老子放眉头，边烽静。

数本菊，香能劲。数朵桂，香尤胜。向尊前一笑，几多清兴。安得便如彭泽去，不妨且作山翁酩。尽古今、成败共兴亡，都休省。
蚌赞
郭璞（魏晋）

万物变蜕，其理无方。雀雉之化，含珠怀珰。与月亏盈，协气晦望。
题星子悬黄宰世高问政堂
杨万里（宋代）

黄子侬故人，危子侬门生。
向来同登漱玉亭，银河洗面醉不醒。
同年二子不见面，过眼光阴掣飞电。
今晨忽得问政碑，黄子作堂危子词。
危子笔力乃尔进，黄子佳政不须问。
寄言二子各努力，古人也是人作得。
次韵女淑寿兄诗
陈著（宋代）

道韫生来亦谢芝，解吟今有寿兄时。
着行布字银钩细，鎔意成辞金薤垂。
义气流行亲手足，笑风吹到老须眉。
自家儿女能如此，一味清甘足解颐。
题波罗庙显相达奚司空像
苏应机（明代）

风萍浪梗总无涯，莫认归帆望眼赊。万国分封虽异域，一天同戴即为家。

烟消黄木朝朝日，春好罗浮树树花。况荷衣冠更左衽，旅魂何必重咨嗟。
盘墅·无题
黄由（宋代）

才到松陵即是家，休论恬淡与荣华。
古来颜跖俱尘土，自有时贤定等差。
故运使直阁少聊刘公挽词
韩元吉（宋代）

清时得路每投閒，垂上甘泉玉笋班。
借箸几看趋魏阙，请缨常欲度天山。
放怀侠气千夫上，抵掌高谈一梦间。
使节尘生人共惜，朔风吹泪太湖湾。
丙辰正月三日赠彭世昌归山
朱熹（宋代）

象山闻说是君开，云木参天瀑响雷。好去山头且坚坐，等闲莫要下山来。
送蒋白归越
释保暹（宋代）

会稽连照水，归意两何亲。
山影到平地，湖光生四邻。
虚窗寒对晓，孤棹远浮春。
未可從耕钓，青云懒致身。
偈颂二十五首
释道璨（宋代）

开眼便是，开口便是。
举手便是，举足便是。
虽然如是，未是未是。
独漉篇
王夫之（明代）

独漉浊水江，水浊菱叶青。不畏浊水寒，但畏浊水腥。

水腥鱼乱，虾蟹相半。风起月黄，菱叶苦绊。东家孤儿西家妇，夜闻啼声旦拍手。

宝刀旧结并州豪，春风日醉新丰酒。耐可死浊水中，不能宿秋草陌。

挥刀难割空中烟，长叹流光坐閒掷。
金陵三首
梅尧臣（宋代）

恃险不能久，六朝今已亡。
山形象龙虎，宫地牧牛羊。
江上鸥无数，城中草自长。
临流邀月饮，莫挂一毫芒。
初春宴沈氏园亭
李时行（明代）

春苑春光溢露台，缃帘绮阁水中开。莺醺迟日将歌度，燕掠轻中学舞来。

幽草穿阶侵客路，晴霞浮树落仙杯。习池未必能胜此，纵赏宁知玉漏催。
鲁直上东坡古风坡和之因次其韵 其二
张九成（宋代）

浮筠云海上，时作钟磬声。政似月中桂，不比首阳苓。

蓬莱日月长，顷刻已千龄。群仙集其下，谈笑得长生。

回首看尘世，秋瓜易落蒂。青鸾何时来，欲作飞升计。

众真问平安，此诗烦送似。
湖上莫归 其二
赵孟頫（元代）

明时官府初无事，下走非才自觉忙。奔走尘埃竟何补，故园松菊久应荒。
梁才甫自湖南移使广西移使广东自广东复移湖
张舜民（宋代）

天际雪帆百尺开，广西移去广东回。
未成老大归朝计，且喜平安出岭来。
竹马共迎新使节，松斋暗锁旧莓苔。
回思托荫无多日，早至潇湘欲重陪。
故园寒食
刘因（元代）

一抔新土寄馀哀，故老相邀信步来。行到水西村尽处，桃花无数未全开。
留题九江刘秀才西亭
郭祥正（宋代）

南出九江城，西下五老冈。倏然一径二三里，流水散漫桃花香。

桃花回环蔽深屋，犬吠游人人扣竹。青衣借问来何为，正是刘郎春酒熟。

刘郎不厌客，抚掌邀我曹。西亭有榻醉可卧，下临大江万顷之洪涛。

长帆出没送孤鸟，月飞不过哀猿嗥。

更爱双剑峰，正落南窗外。天公好仁不用武，太古光铓未磨淬。

谁怀邪佞心，见之胆应碎。淮山在天末，寒青亦相对。

微风时一来，松柏摇苍佩。顷刻神官驱黑龙，汹汹兴云变明晦。

地势虽高直可惊，酒行且止䏑休嘬。刘郎顾我笑，为言向苦悲。

阴晴非汝职，不醉将畴归。归来乎，频相过，西亭把酒共君歌。
次韵和酬
释契嵩（宋代）

共访迢遥深坞寺，仍随野老卖樵还。鸟栖已定人方到，暮色虽樵门未关。

今宿岩房休问法，来朝蜡屐重登山。平生胜友殊难会，莫厌相携寂寞间。
自叹
杨光溥（明代）

自到东山住，柴门尽日扃。三间悬罄室，一卷相牛经。

帐覆萝阴翠，茵铺草色青。只因多酒债，赢得屈原醒。
水龙吟 其一 题连州翼然亭呈欧守
严仁（宋代）

翼然新榜高亭，翰林铁画燕公手。滁阳盛事，何人重继，湟川太守。

太守谓谁，文章的派，醉翁贤胄。对千峰削翠，双溪注玉，端不减、琅琊秀。

坐啸清香画戟，听丁丁、滴花晴漏。棠阴昼寂，细赓宾客，竹枝杨柳。

只恐明朝，绨封趣觐，未容借寇。尽江山识赏，盐梅事业，焕青毡旧。
三月三日上忠襄坟因之行散得十绝句 其九
杨万里（宋代）

除却钟山与石城，六朝遗迹问难真。里名只道新名好，不道新名误后人。
闻胡少汲再入省
晁说之（宋代）

南宫妙极天下选，鸡舌喜君重得香。
既自能诗似前辈，何为不作水曹郎。
朝中措
王玉（宋代）

杨花绕书暖风多。晴云点池波。戏数翠萍几靥，零星未碍圆荷。软人天气，半如溽暑，半似清和。说与香篝温火，酒痕梅却衣罗。
罗浮山
佚名（唐代）

四百馀峰海上排，根连蓬岛荫天台。

百灵若为移中土，蒿华都为一小堆。
出笼鹘
濮阳瓘（唐代）

玉镞分花袖，金铃出彩笼。摇心长捧日，逸翰镇生风。

一点青霄里，千声碧落中。星眸随狡兔，霜爪落飞鸿。

每念提携力，常怀搏击功。以君能惠好，不敢没遥空。
广州荔支词 其四十二
屈大均（明代）

一队红妆娘子军，英雄多在石榴裙。花田百里为汤沐，香国千年驻彩云。
药堂秋暮
钱起（唐代）

隐来未得道，岁去愧云松。茅屋空山暮，荷衣白露浓。

唯怜石苔色，不染世人踪。潭静宜孤鹤，山深绝远钟。

有时丹灶上，数点彩霞重。勉事壶公术，仙期待赤龙。
再寄曹居士
戴表元（宋代）

江海悠悠不为名，年深识尽世间情。
於人有信惟潮候，去处无嗔是鹊声。
新欲收书添累重，旧曾学剑向财轻。
如何此日投闲迹，又结精庐傍古城。
有感
许月卿（宋代）

一饮地黄酒，冤哉入九泉。
云孤无葬地，雪霁有苍天。
今岁难张咏，他年高董宣。
视吾匣中剑，光射斗牛边。
颂古四十首 其三十四
释守珣（宋代）

无孔笛子两头吹，韵出青霄彻九维。可怜一对冤家种，人人鼻孔大头垂。
玉田八景·蓝洞归云
李堪（宋代）

洞门不闭日空虚，云去云来何定居。
看到虚中生白处，恰如混沌未分初。
藤樽
苏洵（宋代）

枯藤生幽谷，蹙缩似无材。
不意犹为累，刳中作酒杯。
君知我好犹，赠我酌村醅。
衰意方多感，为君当数开。
藤樽结如螺，村酒绿如水。
开樽自献酬，竟日成野醉。
青莎可为席，白石可为几。
何当酌清泉，永以思君子
和朱给事上元早雪
李复（宋代）

玉花清晓作余寒，云暗重城晻霭间。
初逐细风飞寂寂，旋随小雨润斑斑。
万家灯火方行乐，九陌轮蹄肯放閒。
向晚霁开斜照在，门前柳色未藏山。
长淮水
周叙（明代）

长淮水，日东注，流尽年光祗如故。亘古穷今不可极，但见行舟往来处。

长淮之水流滔滔，映空浴日排银涛。鸥凫翻飞岸摇曳，鱼龙鼓舞风怒号。

濠寿西来如折斗，汴泗交流清会口。滚滚宁辞东海遥，万里朝宗近趋走。

长淮水，涵华滋，昔年淮右见龙飞。天河挽洗甲兵净，恩泽汪洋合九围。

长淮水，今澄清，圣人继统川岳宁。龙骧万斛日充贡，永奠皇图歌太平。
和颜长官百咏·客路
朱继芳（宋代）

哀猿啼断暮云深，摸索床头未尽金。
莫道他乡千万里，去家三日几般心。
听山鹧鸪
顾况（唐代）

谁家无春酒，何处无春鸟。夜宿桃花村，踏歌接天晓。
昼锦堂
孙惟信（宋代）

薄袖禁寒。轻妆媚晚，落梅庭院春妍。映户盈盈，回倩笑整花钿。柳裁云翦腰支小，凤蟠鸦耸髻鬟偏。东风里，香步翠摇，蓝桥那日因缘。

婵娟。留慧盼，浑当了、匆匆密爱深怜。梦过阑干，犹认冷月秋千。杏梢空闹相思眼，燕翎难系断肠笺。银屏下，争信有人，真个病也天天。
千秋岁 其三
丘崇（宋代）

窥檐窗外。酒力冲寒退。风絮乱，琼瑶碎。凌波争缭绕，点舞相萦带。

应惬当，凝香燕寝佳人对。

恰与花时会。小阴寻芳盖。犹自得，春多在。日烘梅柳竞，翠入山林改。

但只恐，别离恨远如云海。
送元仓曹归广陵
韦应物（唐代）

官闲得去住，告别恋音徽。旧国应无业，他乡到是归。

楚山明月满，淮甸夜钟微。何处孤舟泊，遥遥心曲违。
答李才翁
高似孙（宋代）

素意杳难寻，残炉属晚阴。
花知西洛事，春叫北人心。
客共艰难尽，诗随老大深。
金陵书不到，消息又沉沉。
道爱堂
孙梦观（宋代）

多幸廛居辱镇临，政平底用减科箴。
昔闻偃室弦歌化，今见邦君抚字心。
帘度荷香供永昼，水寒山影泻清音。
从来县谱无他事，只说恩波一脉深。
莲子
杨万里（宋代）

蜂儿来自宛溪中，两翅虽无已是虫。
不似荷花窠底蜜，方成玉蛹未成蜂。
回前诗
曹雪芹（清代）

浮生着甚苦奔忙，盛席华筵终散场。
悲喜千般同幻渺，古今一梦尽荒唐。
漫言红袖啼痕重，更有情痴抱恨长。
字字看来皆是血，十年辛苦不寻常。
送程给事知越州
姚原道（宋代）

共登龙榜早翱翔，青琐黄扉佐有唐。
金印隔江闲督府，月娥环有劝飞觞。
皋夔勋鼎先三事，杭越诗同第一章。
不比当年元与白，锦衣易地镇仙乡。
和陈泽民即事二首
吴芾（宋代）

萧条古寺野僧残，聊与僧俱住翠峦。
树影绕帘春尽静，水晶摇屋暮天寒。
固知书剑不嫌冷，却恨杯盘未尽欢。
当念老人衰已我，外虽强健实中乾。
十放诗 其八 放驴
成鹫（清代）

蹇驴欺我老，出郭故蹒跚。尽日行吟苦，长风吹面寒。

归来语童仆，从此解鞯鞍。相送秋田去，焉知世路难。
忆越州
晏殊（宋代）

湖山杳渺不可状，登览幽求无所遗。
高僧伴吟足清览，见尽白莲开落时。
金陵杂兴二百首
苏泂（宋代）

魏紫姚黄扫地空，斩新相尚庆元红。
道人眼界无分别，只赏东来一味风。
括水调歌
林正大（宋代）

太行有盘谷，隐者所翱翔，丈夫行世，磊磊落落信行藏。遇则声名利泽，不遇采山钓水，何似两俱忘。谁解盘中趣，与酒为歌章。

问何如，盘之乐，乐无央。远驱虎豹，蛟龙于此亦潜藏。盘土可耕可稼，盘水可沿可濯，饮食寿而康。膏车EFF7吾马，从子以徜徉。

王绩醉乡记：醉之乡，其去中国，不知其几千里也。其土旷然无涯，无邱陵阪险；其气和平一揆，无晦明寒暑；其俗大同，无邑居聚落；其人甚精，无憎爱喜怒，吸风饮露，不食五谷，其寝于于，其行徐徐，与鸟兽鱼鳖杂处，不知有舟车器械之用。昔者黄帝氏尝获游其都，归而杳然丧其天下，以为结绳之政已薄矣。降及尧舜，作为千钟百壶之献，因姑射神人以假道，盖至其边鄙，终身太平。禹、汤立法，礼烦乐杂，数十代与醉乡隔。其臣羲和，弃甲子而逃，冀臻其乡，失路而道夭，故天下遂不宁。至乎末孙E8EE纣，怒而B044其糟邱，阶级千仪，南向而望，卒不见醉乡。武王得志于世，乃命公旦立酒人氏之职，典司五齐，拓土七千里，仅与醉乡达焉，三十年刑措不用。下逮幽厉，迄秦汉，中国丧乱，遂与醉乡绝。而臣下之爱道者，往往窃至。阮嗣宗、陶渊明等十数人，并游于醉乡，没身不返，死葬其壤，中国以为酒仙云。嗟乎，醉乡氏之俗，岂古华胥氏之国乎，何其淳寂也如是。余将游焉，故为之记。
颂古一○一首
释子淳（宋代）

宝杖亲携挂翠缨，徘徊常绕玉阶行。
转身就父无标的，拈却花冠不得名。
和王定国二首 其二
吕陶（宋代）

峡上相逢惟话道，湘中一笑又成诗。竞将酬唱誇新句，不为穷愁减昔时。
咏秋海棠 其一
俞琬纶（明代）

薄罗初试怯风凄，小样红妆著雨低。一段妖娆描不就，非关子美不能诗。
瑶娥曲
赵汝燧（宋代）

一二三四月如眉，积累如梳截半规。玉斧昼夜修不彻，修成团镜当空垂。

十眉有样列象几，梳裁春冰镜涵水。瑶娥睡起拂菱花，扫黛插鬓云绕指。

敛袂亭亭天上妆，环佩隐体璆琳锵。骖鸾跨鹤舞仙谱，子登弹璈飞琼簧。

天风飕飂冷到骨，银河澎浪溅罗袜。一轮千古广寒深，折尽桂花应白发。
再和前韵答赋五首
魏了翁（宋代）

秋到山川自童涸，春回草木又勾尖。
阴机尽处雷居地，月魄生时日在崦。
宿木宗驿
韦骧（宋代）

暮投荒驿傍岩隈，更柝声频梦易回。半夜忽惊飞霰急，凌晨还喜冻云开。

雪凝山表平如截，梅发林坳迥若堆。问俗观风何所补，勤劳唯有马虺隤。
红梅
陆游（宋代）

苎萝山下越溪女，戏作长安时世妆。
白白朱朱虽小异，断知不是百花香。
榕城八景 其六 双洞疏烟
郭之奇（明代）

烟霞有意日相求，双洞林光竞远投。青霭春来如迸发，白云秋去尚群游。

郁纡遥结山灵秘，冥寞中开佛象幽。试看今朝松竹影，方知千载色空留。
断僧通状
李翱（唐代）

上岁童子，二十受戒。君王不朝，父母不拜。

口称贫道，有钱放债。量决十下，牒出东界。
雨晴后步至四望亭下鱼池上遂自乾明寺前东冈上归二首·其一
苏轼（宋代）

雨过浮萍合，蛙声满四邻。
海棠真一梦，梅子欲尝新。
拄杖闲挑菜，秋千不见人。
殷勤木芍药，独自殿余春。
裘敝
梁以壮（明代）

入秦书不上，瘦骨一冬寒。自笑貂裘敝，多添布衲宽。

拥炉当雨雪，炙日向阑干。换酒非无物，馀刍可作欢。
送淳首座归跨鳌 其一
释居简（宋代）

陆海当年稳跨鳌，无端理钓入惊涛。只今深省十年错，却笑从前立处高。
赠王翚
恽寿平（清代）

此老胸中万卷书，溪山曳杖意何如？天涯莫怪无知己，秋水接空千顷余。
过林黄中食柑子有感学宛陵先生体
陆游（宋代）

博士得黄柑，甚爱不忍擘，持献太夫人，远附海上舶。
故山饶氛雾，可使酒杯窄，岂无荔枝好，餍饫恐不摘。
相去三千里，无异娱旁侧，乃知母子意，更远未尝隔。
我昨往见君，从容弄书册，药分腊剂香，茶泛春芽白。
主意顾未厌，筐筥自搜索，敢谓甘旨余，亦及此下客。
霜包才三四，气可压千百；重是慈孝物，不敢吐其核。
甘寒虽遶齿，悲感已横臆；半生无欢娱，初不为湮厄。
复吴秘正五诗 其五
陈造（宋代）

君诗用功深，平处犹近古。北斗灿繁星，拜赐诧儿女。

亦思貂可续，中夜搅肺腑。揽须粲一笑，笑翁祗自苦。
南歌子（暮春值雨）
赵长卿（宋代）

黯霭阴云覆，滂沱急雨飞。洗残枝上乱红稀。恰是褪花天气、困人时。

向晓春酲重，偎人起较迟。薄罗初见度轻衣。笑拭新妆、须要剪酴醿。
寻觉公因寄李二端司空十四曙
耿湋（唐代）

少年尝昧道，无事日悠悠。及至悟生死，寻僧已白头。

云回庐瀑雨，树落给园秋。为我谢宗许，尘中难久留。
减字木兰花
赵彦端（宋代）

绿阴红雨。黯淡衣裳花下舞。花月佳时。舞破东风第几枝。

一杯月属。从灺尊前三四烛。酒尽花阑。京洛风流仔细看。
道光己亥花朝后十日为陈老公祖云乃先生四十岳降之辰赋此恭祝
张世承（清代）

穆如春风温，肃若秋霜清。仁义匪内积，意气何由平。

先生席华盛，纪群扬令名。文采郁奇曜，宸荡寰与瀛。

猥以调羹手，小鲜试煎烹。鸿雁鸣嗷嗷，安集俾弗惊。

雀鼠意汹汹，陶镕俾弗争。餪讲励士读，举废驱农耕。

谕蒙书屡下，男女胥廉贞。譬彼荒寒谷，吹律教敷荣。

愿持长生敦，玉醴浮兰英。君子德馨永，遐龄迈篯彭。
臧郎中挽歌二首
司马光（宋代）

积庆承前烈，呈才会圣时。
践扬朝有籍，治行吏为师。
僚友皆亲誉，黎民每去思。
惜哉违世早，志业未全施。
喜马伯庸待制扈从还京
宋无（元代）

严跸传声入建章，汉官趋陛肃鸳行。驾回黄道清尘动，人在金銮白日长。

承诏晓闻天语近，赐衣春觉圣恩香。马卿赋猎兼忠谏，独许骖乘锡尚方。
耶舍塔
钱闻诗（宋代）

耶舍浮屠愿力深，特烹生铁铸高岑。永教遐迩观瞻者，尽发如来菩萨心。
杏花
王禹偁（宋代）

陌上缤纷枝上稀，多情犹解扑人衣。
双成酒道迎王母，十里蒙蒙绛雪飞。
无题
徐仲山（清代）

丝竹何妨托素心，高山流水寄知音。桥因通过方题柱，花为亲探便入林。

文字有灵能赤绿，诗书无劫可浮沉。春风解释虞翻恨，始信名山酝酿深。
寄显之太尉使燕山
毛友（宋代）

三年淮海静妖氛，老上龙庭又勒勋。塞外争看真太尉，行间犹识旧将军。

尘清漠北烽烟断，风落山前号令闻。预想归时如定远，争持白玉上青云。
游黄山宿狮子林作
崔国因（清代）

三十年前此地游，禅房草榻暂淹留。
湿云侵岫晴疑雨，深谷藏淹夏已秋。
自惜鸿泥成往迹，重携蜡屐豁新眸。
山灵见我应相识，青瘦形容似旧不？
清隐轩
俞远（元代）

读罢《黄庭内景》篇，道人风度亦翩翩。山中呼酒唤明月，天上赐衣生紫烟。

啼过宫莺春几度，飞归辽鹤世千年。向来书榜词林客，可怪逢仙不学仙。
游新城汪园步遂堂先生韵 其四
金兆燕（清代）

楼俯三江阔，堂开十亩宽。晚烟屯屋角，新月出林端。

翠影修篁密，香风老桂寒。何时重到此，尽日倚雕栏。
玉楼春
欧阳修（宋代）

蝶飞芳草花飞路。把酒已嗟春色暮。当时枝上落残花，今日水流何处去。

楼前独绕鸣蝉树。忆把芳条吹暖絮。红莲绿芰亦芳菲，不奈金风兼玉露。
栖贤三峡桥
赵希璜（清代）

玉渊下注三峡开，清猿啼断悲风来。辚辚萧萧千乘车，横枝直干万朵梅。

长公之诗清入骨，推倒峨眉厌月𩨳。坚瘦长输紫翠间，面目新看云雾拨。

鼋鼍鱼鳖蛟螭叫，或偃或仰或垂头。忽然吞食怪事发，水石激射凝不流。

东虹西虹美人愁，银河织女归牵牛。乌鹊逃入栖贤谷，少儿晓上梳妆楼。

甚深法力遏奔溜，飞桥谁补青天漏。靊霳犹闻出地贲，喧豗竞逐回风骤。
上元夜（惠州作）
苏轼（宋代）

前年侍玉辇，端门万枝灯。
璧月挂罘罳，珠星缀觚棱。
去年中山府，老病亦宵兴。
牙旗穿夜市，铁马响春冰。
今年江海上，云房寄山僧。
亦复举膏火，松间见层层。
散策桄榔林，林疏月鬅鬙。
使君置酒罢，箫鼓转松陵。
狂生来索酒，（贾道人也。
）一举辄数升。
浩歌出门去，我亦归瞢腾。
同子瞻赋游惠山三首
秦观（宋代）

楼观相复重，邈然閟深樾。
九龙吐清泠，虢虢曾未绝。
罂缶驰千里，真珠犹不灭。
况复从茶僊，兹焉试葵月。
岸巾尘想消，散策佳兴发。
何以慰遨嬉，操觚继前辙。
送杜尚书赴行在
吴渊（宋代）

龙德刚中道学优，洛中夫子尔同流。暂辞天府安边阃，又属轺车返帝州。

万里长城唐李绩，百年勋业汉留侯。明朝回首秋江上，泰华岩岩天际头。
题肤功雅奏图
戴柱（明代）

欲向东山卧未能，徵书络绎下神京。威行雁塞风烟净，传拥龙旗组练明。

献纳不忘山甫衮，安危须仗亚夫营。旧题几遍燕然石，看取重磨好勒铭。
杂兴 其六
徐鹿卿（宋代）

学诗不能神，得句常草草。傥可寄吾怀，岂必人称好。
秋海棠
过迪（清代）

一生弃置墙根底，三点两点秋如许。露华洗出态转妍，薄命断肠谁诉与。

美人相对碧窗下，常避炎光爱幽处。看君零落秋渐深，飒飒西风送愁绪。
奉和袭美茶具十咏。茶鼎
陆龟蒙（唐代）

新泉气味良，古铁形状丑。那堪风雪夜，更值烟霞友。

曾过赪石下，又住清溪口。且共荐皋卢，何劳倾斗酒。
忆我二首各三十韵 其二
方回（元代）

忆我弱甫冠，束书如钱塘。中兴百廿载，行都滋浩穰。

虽已劣乾淳，尚可云小康。巴蜀骇破碎，淮襄传扰攘。

腹心辇毂地，按堵如故常。于时数万士，云集升上庠。

草茅起穷谷，拭目观国光。出门不识路，天街何其长。

侠士剧燕赵，佳人□姬姜。五鼓夜灯烛，万楼春丝簧。

吴米白如雪，奚啻千斯仓。缥缈湖山间，画船娇红妆。

六桥杨柳岸，荷花云水乡。四时无不宜，莫若僧夏凉。

小儒苦乏赀，冷眼看豪强。托迹朝士馆，窃睨鹓鹭行。

台评或非是，庙论有不臧。相与读邸报，愤闷填中肠。

侥倖江汉静，奸凶殛炎荒。礼闱采刍言，始得伸名场。

岂谓边功相，曾不监彼狂。骄淫无比伦，虐毒尤披猖。

未闻古天子，买田自置庄。群小附鬼蜮，国脉内已戕。

虱臣颇有胆，四被言者章。最后得拜疏，逋诛逃维扬。

万古木绵庵，不愧赵韩王。草茂复古殿，雨淋集贤堂。

青史孰可□，念此心神伤。焉得陆士衡，复与作辨亡。
杂曲歌辞。醉公子
佚名（唐代）

昨日春园饮，今朝倒接z5.谁人扶上马，不省下楼时。
天山
岳钟琪（清代）

偶立崇椒望，天山中外分。玉门千里雪，盐泽一川云。

峭壁遗唐篆，残碑纪汉军。未穷临眺意，大雪集征裙。
题卲武军泰宁县叶恪循道清风楼
晁说之（宋代）

叶公贤父子，清风何奕奕。爱彼清风好，危楼高百尺。

来从玉宇远，照衣光可掷。桂叶尚飘飘，蕙草下习习。

平生眼豁开，脱然凌羽翼。对饮伴明月，故人念畴昔。

咏歌何穆如，援琴更幽寂。慈乌绕难老，霅溪非其匹。

华阳三层上，松韵亦萧瑟。
次韵叶希虞秘校同游天竺寺五绝句
苏颂（宋代）

鹫峰何代落山隈，每到须清一世埃。
叹息俗缘常窘束，半年才得两回来。
齐天乐·蟋蟀
姜夔（宋代）

丙辰岁，与张功父会饮张达可之堂。闻屋壁间蟋蟀有声，功父约予同赋，以授歌者。功父先成，辞甚美。予裴回末利花间，仰见秋月，顿起幽思，寻亦得此。蟋蟀，中都呼为促织，善斗。好事者或以三二十万钱致一枚，镂象齿为楼观以贮之。

庾郎先自吟愁赋，凄凄更闻私语。露湿铜铺，苔侵石井，都是曾听伊处。哀音似诉。正思妇无眠，起寻机杼。曲曲屏山，夜凉独自甚情绪？
西窗又吹暗雨。为谁频断续，相和砧杵？候馆迎秋，离宫吊月，别有伤心无数。豳诗漫与。笑篱落呼灯，世间儿女。写入琴丝，一声声更苦。
送夏威如明经回江阴并赠折枝梅花
金武祥（清代）

折赠寒枝气味亲，江城犹幸接芳邻。君山消息凭君问，劫后能苏几树春。
涤虑轩
岑象求（宋代）

圣人重洗心，君子贵浴德。清心是道场，金仙有遗则。

人言我虑不须涤，我谓几人能涤得。以此息万缘，以此销六贼。

君不见水观月观成道人，尽向此门生妙识。
偈颂一百零二首
释慧远（宋代）

鹤立松梢月，渔行水底天。
风光都买尽，不费一文钱。
酬刘巨载舍人见赠所画山水扇
释道潜（宋代）

冰纨玉粉净无尘，墨妙扶疏更绝伦。试问挥毫底人物，不言从可识天真。
送传宣李子范供奉归阙
强至（宋代）

曾共征西幕府来，相逢今日魏王台。
喜情重把论交袂，感泪频添话旧杯。
此别情怀无限恶，他时谈笑尚容陪。
马蹄归趁春风急，应有花先禁苑开。
又和喜雨四首
刘克庄（宋代）

茅檐卧听雨声寒，晨起油云遍海山。
州牧忧勤真可记，田家苦乐最相关。
亲祈閟宇神其吐，谁道灵湫鬼所寰。
但愿时平鱼稻熟，结茅青壁舣沧湾。
句
萧国梁（宋代）

名传玉陛星辰晓，泽霈金枝雨露春。
别林肃翁
陈藻（宋代）

满怀装货出门前，多寡相酬应世缘。
取友无他惟会理，逢僧只此是谈禅。
乐生个里惭愧，用向稠中足裹缠。
便谢化工分付足，莫言行李去萧然。
华亭百咏 其三十一 淀山
许尚（宋代）

殿阁辉金碧，遐观足画图。维舟一登览，误涉小方壶。
渔父
屈原（先秦）

屈原既放，游于江潭，行吟泽畔，颜色憔悴，形容枯槁。渔父见而问之曰：“子非三闾大夫与？何故至于斯？”屈原曰：“举世皆浊我独清，众人皆醉我独醒，是以见放。”

渔父曰：“圣人不凝滞于物，而能与世推移。世人皆浊，何不淈其泥而扬其波？众人皆醉，何不餔其糟而歠其醨？何故深思高举，自令放为？”

屈原曰：“吾闻之，新沐者必弹冠，新浴者必振衣；安能以身之察察，受物之汶汶者乎？宁赴湘流，葬于江鱼之腹中。安能以皓皓之白，而蒙世俗之尘埃乎？”

渔父莞尔而笑，鼓枻而去，乃歌曰：“沧浪之水清兮，可以濯吾缨；沧浪之水浊兮，可以濯吾足。”遂去，不复与言。
言怀
仇远（元代）

马蹄赤日走红尘，汗湿林宗折角巾。
输与夷山班博士，深衣脱却作闲人。
公实公衍伯仲相访云木犀再花香橘新摘也并以
李石（宋代）

桂屏立壁杳难攀，画舫层层碧玉栏。
未觉香风披蕊晚，向来白玉避花繁。
秋深犀子仍奔殿，夜迥珠星得走盘。
二妙沓来成伯仲，恨无琼玖出毫端。
重入朗宁署
邓云霄（明代）

署冷厌重游，新愁并旧愁。看梅今待腊，把菊昔悲秋。

两篆官仍寄，三冬岁欲周。谁家调晚笛，偏倚夕阳楼。
广州十二月书怀
惠士奇（清代）

风物娱游子，孤怀强自宽。鹧鸪知岁暮，鹦鹉诉冬寒。

山上飞鸣好，樊中饮啄安。可怜珠树鸟，无地避金丸。
题龛岩十咏 其十 僧寺
滕斌（元代）

僧开寺接东龛近，人读书和梵语闻。时见楼台烟雾锁，数声钟鼓报朝曛。
春日
蔡襄（宋代）

东风吹雨湿秋千，红点棠梨烂欲然。
擬买芳华赠年少，紫榆春浅未成钱。
题步云亭
李之仪（宋代）

昨夜风高蝉半咽，起来知是白露节。玉面少年窄袖衫，袖里新诗似冰雪。

几日炎炎如甑中，今朝忽觉超樊笼。不惟气候已八月，更得冰雪开心胸。

谢公山人诗笔奇，问君何缘得此诗。报我我欲步云去，山人许我因留题。

君作斯亭几许高，拟推皓魄翻银涛。谁谓姮娥落君手，坐遣山人诗思劳。

君不见梅老句出天地窄，曾谓山人真太白。采石月下忆相逢，笑披锦袍弄明月。

十年明月归谪仙，姮娥岂得在君边。何妨邀取山人去，卒岁扶携醉笑间。
登頫江三绝赵宰增为四复次韵答之·追和
陈造（宋代）

两夜北风吹石裂，雪神骄蹇更淹留。
羁人坐叹肌生粟，媚白妖红耐此不。
三姝媚（送圣与还越）
周密（宋代）

浅寒梅未绽。正潮过西陵，短亭逢雁。秉烛相看，叹俊游零落，满逢依黯。露草霜花，愁正在、废宫芜苑。明月河桥，笛外尊前，旧情消减。

莫诉离肠深浅。恨聚散匆匆，梦随帆远。玉镜尘昏，怕赋情人老，后逢凄惋。一样归心，又唤起、故园愁眼。立尽斜阳无语，空江岁晚。
乱后过隆教寺
萧澥（宋代）

纸窗破碎网蜘蛛，古铁香炉灰半无。吟得诗成无笔在，闲寻枯炭壁间书。
孤山
张嵲（宋代）

日薄城烟湖面红，胜游常恨隔崇墉。不如纵棹绝湖去，却听孤山打暮钟。
水调歌头（江淮一览）
吴潜（宋代）

勋业竟何许，日日倚危楼。天风吹动襟袖，身世一轻鸥。山际云吹云合，沙际舟来舟去，野意已先秋。很石痴顽甚，不省古今愁。

郗兵强，韩舰整，说徐州。但怜吾衰久矣，此事恐悠悠。欲破诸公磊块，且倩一杯浇酹，休要问更筹。星斗阑干角，手摘莫惊不。
曲严祖珽为斛律光造谣二首 其一
韦孝宽（南北朝）

百升飞上天，明月照长安。
早春
徐子苓（清代）

早春残雪在，春意静中知。鸟路红将辟，鱼床绿渐滋。

摊书欣日暖，枕石爱云迟。吟罢攀庭树，因之感别离。
走笔和法石纪游
胡仲弓（宋代）

赢得工夫卧看山，山中地步较来宽。苛留一段乾坤在，耐过几番风雨寒。

吟思正浓频扫石，醉眸未豁且观澜。连鳌已落高人手，却是渔家欠巨竿。
过段寨二首
王之道（宋代）

嫩绿夭红照眼明，物华春事暗相惊。
提壶不饮劝谁饮，正在竹丛深处鸣。
读史述 其十 朱晖
魏学洢（明代）

我乃踽凉人，好谭快心事。文季年十三，倜傥露奇气。

睨璧绐少府，片言重把臂。公叔济长河，望风走污吏。

读此浮大白，五斗不成醉。
赋梅
谢洪（宋代）

朔风飕飕著古梅，寒枝冷落俟春回。
可怜雪萼无人问，乞借阳和早放开。
贺新郎
刘辰翁（宋代）

昨醉君家酒。从今十万八千场，未疏老友。人道水仙标格俊，不未梅花殿後。但赢得、一年年瘦。迤逦聚星楼上雪，待天风、浩荡重携手。酌君酒，献君寿。
年前春入燕台柳。看联翩、四辈金鞭，长楸承受。岂有中朝瓯覆久，更落闽山海口。端自有、玉堂金斗。我喜明年申又酉，但乞浆、所得皆醇酎。拚醉里，送行昼。
苏李松石图赞
张侃（宋代）

东坡先生，锦绣心胸。戏作怪石，一时告功。当其落笔，雨霈风从。

齐安赤壁，惠州鹤峰。十年饱览，孰可撄锋。温润枯淡，变态不同。

一卷之石，作倚盘松。龙眠居士，孰羁其踪。一瞬八表，如鹤在空。

东坡颂美，佳名日穹。明窗展观，松古石窿。天下之宝，岂间穷通。

东坡之节，龙眠之隐。一异出处，如琴加轸。吁嗟二公，人中之龙。

百馀岁后，仰止英风。我生后时，何以形容。纪述惟赞，愧非扬雄。
颂证道歌·证道歌
释印肃（宋代）

一切贤圣如电拂，智尊不动琉璃头。
紫金光聚没遮拦，说甚寒山并拾得。
水调歌头（次韵黄叙州□□）
魏了翁（宋代）

烟雨敛江色，江水大于杯。篷窗一枕霄梦，忽忽到无怀。苦被江头新涨，推起天涯倦客，万里片帆开。收用到我辈，天下岂无才。

路漫漫，行又止，信还猜。渊鱼得失有分，须载月明回。寄语鹤山亲友，若访吾庐花柳，为我扫烟埃。去去党无辱，振袂早归来。
与诸人步郊外作寄舍弟斯川
刘跂（宋代）

行年踰六十，衰堕百虑休。新春逢佳日，忽漫思出游。

邻曲四五人，风味成一流。步屧相后先，散若水上鸥。

重城未云远，乃得此林丘。缅怀斜川人，疏野更无俦。

千载今日欢，政尔聊相酬。谁言恨枯槁，兹语当信不。

阿连最领此，欲语翻离忧。寄声早归来，二仲须羊求。
峨嵋道人拳歌
唐顺之（明代）

浮屠善幻多技能，少林拳法世希有。
道人更自出新奇，乃是深山白猿授。
是日茅堂秋气高，霜薄风微静枯柳。
忽然竖发一顿足，崖石迸裂惊砂走。
去来星女掷灵梭，夭矫天魔翻翠袖。
舑含沙鬼戏人，髬{髟思}崟磨牙薙捕兽。
形人自诧我无形，或将跟絓示之肘。
险中呈巧众尽惊，拙里藏机人莫究。
汉京寻撞未趫捷，海□眩人空抖擞。
番身直指日车停，缩首斜钻针眼溜。
百折连腰尽无骨，一撒通身皆是手。
犹言技痒试贾勇，低蹲更作狮子吼。
兴阑顾影却自惜，肯使天机俱泄漏。
余奇未竟已收场，鼻息无声神气守。
道人变化固不测，跳上蒲团如木耦。
奉和诸社长小园看牡丹枉赠之作（二首）
马湘兰（明代）

春风帘幕赛花神，别后相思入梦频。
楼阁新成花欲语，梦中谁是画眉人。
娄氏萝石轩
刘璟（明代）

搆得轩居一径幽，青萝白石倚高秋。松床月转琴声远，丝蔓风回树影稠。

屈子有时纫佩带，孙郎曾此漱琳球。时清不献和亲计，诗酒从容兴最优。
偈颂一百四十二首 其二十四
释广闻（宋代）

昨夜送残年，今朝贺新岁。无量法门，百千三昧，又是从头起。
猩猩毛笔与黄鲁直同赋
孔武仲（宋代）

染血以为衣，稍亲日月光。
封唇以佐酒，众馔登华堂。
谁令拔其毛，万里归文房。
织妍依象管，寂寞伴萤囊。
生已多言语，死犹近文章。
一身皆有用，岂恤躯干伤。
鼠须固微细，兔毫亦寻常。
物以异为贵，嗟哉俱自戕。
送刘大谏赴漳州四首兼寄建州太守赵左司 其一
仲并（宋代）

海内声名满，溪头且寓居。曾来非俗客，亦爱是吾庐。

远道勤为问，平时懒作书。郡楼閒极目，细看北来鱼。
春日书怀
虞俦（宋代）

吴兴太守也堪怜，十日斋厨九不烟。
索漠清怀寒食夜，颠狂风雨落花天。
流莺百啭还求友，化鹤重来不是仙。
待得麦秋民足食，君恩万一许归田。
次韵朱万卿五首 其二
陈造（宋代）

风义陶朱裔，斗南无此流。悬知禁厨脔，不赋畔牢愁。

笔落无千载，谈间散百忧。尽抄新乐府，惜欠雪儿讴。
再题狎鸥亭
韩琦（宋代）

危亭初起俯清浔，只得当轩几醉吟。一日乡园伤骤别，四年宫醉动归心。

檐前好竹今成筱，波下修鳞旧种针。鸥识再来尤不惧，向人驯狎似家禽。
少年游
赵子发（宋代）

晓山日薄半春阴。烟暖柳拖金。满眼新晴，歌声妆影，悠荡碧云心。

闲庭客散人归去，疏雨湿罗襟。楼阁濛濛，断虹明处，十里暮云深。
火阁午睡起负暄二首 其一
杨万里（宋代）

火阁红销雪尚香，睡魔引我入渠乡。觉来一阵寒无柰，自掇胡床负太阳。
赠敏叔二首 其二
许景衡（宋代）

公家旧物是莼鲈，好个归休便入吴。唯有五湖供放旷，也无三入可荒芜。

酒樽倾倒随风月，诗句流传入画图。烟水悠悠来不尽，高名千古与之俱。
念奴娇 其十八
刘克庄（宋代）

自填曲子，自歌之、岂是行家官样。眼瞎背驼方引去，羞杀陈抟种放。

摺起残编，寄声太乙，不必烦藜杖。陈人束阁，让他来者居上。

安乐值几多钱，且幅巾绦褐，准云台象。长扇矮壶山南北，忘却晓随天仗。

六逸七贤，五更三老，元不论资望。香山误矣，渔翁何减为相。
戴光弓（韦评事见赠也）
元稹（唐代）

潞府筋角劲，戴光因合成。因君怀胆气，赠我定交情。

不拟闲穿叶，那能枉始生。唯调一只箭，飞入破聊城。
自和
李曾伯（宋代）

才听鸣蜩叶底声，倏闻振羽草根吟。
物情感我千线鬓，时事萦人一片心。
读易床头新课业，回文机上旧光阴。
客怀休用嗟畴昔，更老那知得似今。
移居春坊咏庭桧
黄佐（明代）

丛桧霭深秋，苍霞烂不收。霜髯临玉涧，秀色带昆丘。

拂槛光风入，萦窗璧月留。恍然江海上，飞跃有灵虬。
戍妇词
释文珦（宋代）

新婚便别比秋胡，何似当年莫嫁夫。身在朔方征戍久，雁来南嫁信音无。

空闺寂寂寒宵永，荒路悠悠远梦孤。闻道仙家能缩地，痴心要觅长房符。
寿王君明
陆文圭（元代）

去年中秋月色高，吴山痛饮推文豪。
今年依旧故乡月，纷纷青文夸儿曹。
世间儿曹何足数，芙蓉仙人在江浦。
握荃怀弄遗世纷，黄卷日与圣贤伍。
曾攀月桂儿边枝，素娥夜半睡不知。
觉来薄怒赫自持，与仙重约三秋期。
一朝功成九宵去，小黠肯顾偷桃见。
城东白发龙钟叟，行香来祝仙人寿。
长生辟过未要学，千载与君期不朽。
法华石门
沈辽（宋代）

穷居谢世故，久厌夷落喧。出亦何所适，往往傲石门。

石门在山腰，东西列祇园。崇崖三折上，苍壁烟岚昏。

松下阒无人，唯有风中幡。安得嵇阮流，相与抗玄言。

群鹗感余颡，日暮噪阴樊。吾衰那复辨，孤吹拂归轩。
游东坡十一绝 其一
王十朋（宋代）

道大才高世不容，堪嗟尺水困神龙。空游赤壁英姿发，却向小桥诗思浓。
听麟师诵经
王庭圭（宋代）

念经衲子乱如麻，心悟方能转法华。待得莲花从口发，自牛车上觅三车。
赠杨云时望
陆深（明代）

扬雄与世渐无缘，谁作侯芭守太玄。今上好文先帝武，白头空自感流年。
幽州马客吟
曾灿垣（清代）

北人重骅骝，南人习驽马。幽州马客雄北方，年年买马出西夏。

朝闻羽骑驰江南，驱马千群自南下。千金不惜表霜蹄，百金不惜连障泥。

南方土热违马性，南方技浅薄马医。朝夕掉尾扑蛟蠛，霜毛落尽露筋脊。

今年壮士食马肉，明岁燕台悬骏骨。东市买马鞭，西市买马鞍。

锦障秋风裂，荒槽晓月寒。南人款段日驰逐，归饱豆栈果下宿。

马客朝来出无车，行向人家借黄犊。
守居园池杂题·书轩
文同（宋代）

清泉绕庭除，绿篠映轩槛。
坐此何可为，惟宜弄铜椠。
望海潮 乍浦天妃宫观潮
黄德贞（清代）

扶桑缥缈，霓光龙采，金宫砥柱银涛。烽堠星罗，营屯棋布，惊看碧浪迢遥。

万叠捲鲛绡。恍琼鳌驾水，白马凌霄。一蹴春霆，千寻秋雪势滔滔。

几回目眩魂摇。羡东南形胜，奇绝神皋。云佩庄严，绣幢屹峙，沧波昼夜腾骄。

浴日海门潮。更昏微朏魄，时共盈消。闻说蓬瀛，鼍梁虚驾笑秦桥。
次韵寄滑州舅州
黄庭坚（宋代）

舫斋闻有小溪山，便是壶公谪处天。
想听琐窗深夜雨，似看叶水上江船。
瞻相白马津亭路，寂寞双凫古县前。
舅氏知甥最疏嬾，折腰尘土解哀怜。
奉送少司空李棠翁老师之金陵 其一
余继登（明代）

留都吴建业，常伯古司空。礼乐归宗匠，经纶属国工。

晓云随去马，秋月听征鸿。时有怀君梦，清宵入汉宫。
龙井十题·讷斋
释元净（宋代）

忆昔毗耶老，杜口有谁听。
还闻寂寞里，其辩过雷霆。
题董邦达西湖画册十四幅 其十一 积庆寺
弘历（清代）

竹泉幽绝处，往往有禅林。叠石桥通径，蔓萝门对岑。

未瞻月轮相，遥听午钟音。分付曹溪路，他年待重寻。
杨照承议芦雁枕屏
毕士安（宋代）

画师不肯传风蝶，故作枯乾逞奇绝。
清秋未合结繁阴，深户何从洒飞雪。
雪里鸭儿苦耐寒，眠沙枕浦白云团，黄芦槭槭枝叶乾。
江头鸣雁恰飞起，恍如身到潇湘间。
潇相洞庭云水隔，山路坡陁断行客。
从来冬景画已难，况有翎毛似崔白。
已觉冰漫稻梁少，更疑水宿溪垠窄。
生平有道付沧洲，今日床头动行色。
屏风主人家近远，我昔曾过浔阳县，田芦野雁尝亲见。
出门解榻定相逢，借我家乡令对面。
题徐载叔双桂楼
杨万里（宋代）

遥怜天上桂华孤，月中何不种两株。
唐人此句真绝唱，後来诗人半语无。
向来何人秋风起，吹脱广寒双桂子。
落向君家楼阁前，种玉开花今几年。
清宵双影写窗户，却兼月里成三树。
年年八月九月时，黄金粟缀青瑶枝。
秋风吹香入月去，风回却带天香归。
容齐仙人为作碑，诚斋老人为作诗。
金蟆玉兔已傅诵，莫问姮娥知不知。
运司园亭·玉溪堂
杜敏求（宋代）

堂前对花柳，堂后瞰沼沚。
贤者堂中人，虚心湛如水。
烦暑当风窗，中宵隐月风。
作诗纪胜概，诗与水清泚。
舟中望京邑
欧阳修（宋代）

东北归川决决流，泛艎青渚暂夷犹。
遥登灞岸空回首，不见长夷但举头。
挥手嵇琴空堕睫，开樽鲁酒不忘忧。
青门柳色春应遍，犹自留连杜若洲。
和宋尔孚悠韵
郭之奇（明代）

春光翻借我能游，寻得春情向酒搜。薄暮晴烟依郭静，清宵流酒望郊浮。

千杯痛饮何辞醉，四座歌欢不受愁。撰就新词还语宋，莫将秋绪向今悠。
杂咏下 林禽
洪适（宋代）

蒙润碧千颗，迎曦红半颊。阅古憩鹅池，牵连青李帖。
寿锦袍罗
黄公辅（明代）

锦袍山静日轮赊，不向干支问岁华。只有清閒酬步屧，都无技俩扰烟霞。

风翻丛桂堪开社，月上疏篱可看花。即此便为难老诀，浪言勾漏觅丹砂。
临江仙·月色穿帘风入竹
顾敻（五代）

月色穿帘风入竹，倚屏双黛愁时。砌花含露两三枝。如啼恨脸，魂断损容仪。
香烬暗消金鸭冷，可堪辜负前期。绣襦不整鬓鬟欹。几多惆怅，情绪在天涯！
元珍弟酌别赋此赠之
楼钥（宋代）

归来十暑又三霜，衰病那知谒旁傍。
採菊初期老陶令，种桃应是笑刘郎。
不辞白首登鳌禁，正欲青衫及雁行。
今夕团栾同醉后，未知何日驾归航。
秋夜忆弟 其二
陈存懋（清代）

未了向平愿，难谋阳羡田。联床曾有约，共被是何年。

草色荣枯感，萍踪聚散缘。南楼闻雁唳，倚枕不成眠。
送葛维彰人材还乡兼寄声精微陈徵士
李昌祺（明代）

铜龙水乾漏声小，鱼钥金寒霜月晓。警跸初鸣雉扇开，红云半露天人表。

布衣小臣衰朽馀，来朝乞得垂老躯。龙钟何以展报效，但愿击壤歌康衢。

秦淮北风疾于箭，扁舟到早如乘传。天上人归鹊预知，瓮头酒熟孙能劝。

忘机笑傲林泉间，高情长与云同閒。时人莫讶鬓成雪，承恩两度瞻龙颜。

蹇予久作词垣客，谩写新题壮行色。同是青原白鹭人，我独胡为归未得。

送君不尽思君情，临分忍听骊驹声。凭将千里故人意，寄谢精微贤弟兄。
留姜山怡云见访二绝并呈李磐庵文授
释宝昙（宋代）

怡云未至有人传，一笑伽梨落半肩。
梦里亦知为此客，起来欢喜不成眠。
久雨
吴芾（宋代）

岁旦值庚午，已有与暵忧。
甲申与甲子，仍更雨不收。
岂惟主夏与，还虑麦不收。
农占吁可畏，使我生春愁。
我今安静退，身外百无求。
止愿年谷熟，高枕卧林丘。
时时与亲友，尊酒相献酬。
天意今乃尔，一饱未易谋。
众人忧饿死，我能独乐不。
念此不成寐，中夜涕泗流。
无所用吾力，止望天赐休。
天不绝民命，会见大有秋。
颂古三十八首
释慧方（宋代）

善财拈起一枝草，持来度与文殊老。
杀活虽然在手中，遍界不藏光杲杲。
春日偶成五绝 其二
郑思肖（宋代）

晓来怕上最高楼，春尽时光只似秋。草木荒寒生意涩，风腥雨腻一天愁。
【双调】折桂令·西域吉诚甫
钟嗣成（元代）

是梨园一点文星，西土储英，中夏扬名。胸次天成，口角河倾，席上风生。吞学海波澜万顷，战词坛甲胄千兵。律按衡玑，声应和铃，乐奏英茎。
追寄莫五北上
郑珍（清代）

重安汀前雪映天，知君此时到其閒。两夫舁之担一肩，荒荒瑟瑟山复山。

子行十日我西还，播城雪夜雨似绵。以吾念子衣枕寒，知子于吾亦悬悬。

人事乖迕堪浩叹，隔六十里乃天渊。旧约送子意颇繁，既去矣复从何言。

少年科第世俗便，一日声名即圣贤。子兮织锦古斑斑，媚世复解渲牡丹。

又始弱冠谁不妍，金门玉堂无子艰。念我才具未老坚，论献远愧晁贾班。

折腰屈膝又所难，自计岂能事上官。虽云汝坟迫周磐，密缝之心亦可怜。

取彼偿此心已酸，况又未操必得权。吾以此乃今闭关，纵有贵命宁弃捐。

父母俱存兄弟全，痴儿问字妻纺棉。讵免身劳心以安，但无远别吾终焉。

子今偕计趋春官，历鍊骏骨阅山川。河声岳色浩漫漫，吞纳胸中同郁盘。

独慨宿学近颇悭，罕聚辇毂散若烟。阮程二老海内观，子往谒之问渊源，必有告子乎勉旃。

高堂虽老健加餐，长昆弱弟善承颜。及兹馀晖快著鞭，木天固有君旧毡。

然止藉此为亲欢，得意慎勿受所牵。明年驰传归白田，阿爷携子笑欲颠。

阿娘抚子衣锦鲜，孺人见子屏风边。我从山中系行缠，秋堂与子对床眠。

听子闻见胜今年，作诗一笑随风传。
九日怀麦岐时往江东未返用前韵 其二
陈献章（明代）

茱萸何处酒，胜日与君期。渔翁歌独钓，江月夜明卮。
胡姬年十五
曹勋（宋代）

胡姬年十年，媚脸明朝霞。
当垆一笑粲，桃叶映桃花。
王孙停宝马，公子驻香车。
学歌装翡翠，看月弄琵琶。
不顾金吾子，谁看白鼻騧。
泉州南郭二首
刘克庄（宋代）

闽人务本亦知书，若不耕樵必业儒。
惟有桐城南郭外，朝为原宪莫陶朱。
谢时卿见过作此谢之并简德瞻二首 其一
周孚（宋代）

索寞干戈际，交游不弃遗。君真斲鼻手，我愧折肱医。

末学穷何用，虚名老不宜。寒窗但尘稿，难疗十年饥。
医巫闾山
孙泉（清代）

菅平巨镇势巃嵷，古柏萧森万壑风。海雾苍茫连冀北，云峰盘折控辽东。

冰凝龙涧飞泉冷，香散桃花古洞空。迟我来游千百载，巉岩依旧气沈雄。
紫骝马
文同（宋代）

翩翩紫骝马，烂烂黄金鞍。
流水四蹄急，飞星双目寒。
拥头青玉釳，蔽臆彩丝鞶。
谁取交州鼓，摸将骨去看。
岁在丙辰元日立春是时先人守当涂郡斋宾客云
牟巘五（宋代）

忆昨姑溪岁丙辰，老仙元日去班春。
当家句子频催客，省事天公却笑人。
紫凤天涯今已老，泥牛岁首又还新。
笑谈谁记当时选，独立东风倍怆神。
句
李廌（宋代）

文林换却山林兴，谁道山人索价高。
和伯英初霁
韦骧（宋代）

日出乾坤静，阴霖革累旬。前溪声未减，绿野秀如新。

人意犹祛病，物心疑再春。此情谁解赋，先手属东邻。
进退格送苏金华解官东归
金履祥（宋代）

勇学渊明赋归去，岂随巧宦效脂韦。
居官但饮双溪水，问圃宁脂三径资。
碧落竞腾雕鹗兴，秋风独忆鱠鱼肥。
吾皇侧席思贤德，会有徵书下赤墀。
朝中措（赵伊一哥回侍）
韩淲（宋代）

君之竹隐是章泉。只要世家传。莫道闲诗浪句，风花雪月云烟。

一杯我醉，百年人事，乾转坤旋。直与唤回兴替，义皇留下遗编。
次令衿游玉壶高咏十绝·久病便觉清快
席羲叟（宋代）

内熟先从一念收，浩然勿药更何求。
西山故自朝来爽，政不惊人语不休。
光维那归乡
释亮（宋代）

光境俱亡了，寒潭彻底清。
泝流翻巨浪，五十四州惊。
挽蔡西山先生
翁升（宋代）

伤哉道学不容时，力抵先生蹈至危。
槐棘佥谋虽日伪，草茅公论实难欺。
苍梧千里地虽远，白首一心天自知。
借问西山近何似，白云长护紫阳碑。
山墅闲题
韦庄（唐代）

逦迤前冈压后冈，一川桑柘好残阳。主人馈饷炊红黍，邻父携竿钓紫鲂。

静极却嫌流水闹，闲多翻笑野云忙。有名不那无名客，独闭衡门避建康。
杂咏一百首·申生
刘克庄（宋代）

君父如天地，虽逃安所之。
可怜共世子，死不恨骊姬。
和程德裕颂五首
黄庭坚（宋代）

贫子还家作富儿，粪箕苕帚未曾遗。
人人欲问草书意，怀素从来自不知。
宿紫阳观次韵故人辛好礼题壁三首 其二
董纪（明代）

雏养胎禽顶转砂，老梅疏影只横斜。俨如蓬岛神仙窟，胜似玄都道士家。

犬入丹房偷舐药，鹿游芝径误衔花。世间何事累累冢，华表人归重叹嗟。
送徐兴公还家
谢肇淛（明代）

枫落空江生冻烟，西风羸马不胜鞭。
冰消浙水知家近，春到闽山在客先。
斜日雁边看故国，孤帆雪里过残年。
怜予久负寒鸥约，魂梦从君碧海天。
会食许公亭
韩琦（宋代）

许公亭馆压通津，强率羸躯接会宾。万陇得苗经饱雨，满车馀会有归民。

退花杏小惊春晚，系马蔬柔辨食珍。风伯入谗憎乐事，怒号终日走埃尘。
赞三十六祖颂
释印肃（宋代）

针劄不入婆须密，正念何劳多气力。
往劫亲献如来座，襄王国裹逢知识。
浣溪沙
黄时龙（宋代）

雨歇花梢月正明。映帘人静绣灯昏。鸳鸯成字便停针。

笑启玉灯明酒晕，缓寻金叶熨香心。一春情绪此时深。
宿文殊寺
谢薖（宋代）

踏破春云深万层，山灵放我作幽行。花香掠面不知处，鸟语可人如有情。

风急远闻檐马响，月高清送木鱼声。禅床光滑氍毹软，曲臂支头听瀑倾。
芍药花二首
张镃（宋代）

吟牋欠向此花题，未信翻阶句绝奇。
三嗅苍髯惹黄粉，又成空对剪来枝。
麾扇渡
杨备（宋代）

旌旗烁日刃凝霜，甲光如龙人似狼。
羽羽麾风偃草，策勋多谢顾丹阳。
通判苏君俞见和复次韵答之
唐庚（宋代）

公才过人其倍十，词艺即今谁跂及。

万卷收藏富编集，诗人阃域称优入。西州书生学穿执，朅来东游为丝粒。

十分折腰敢长揖，欲吐壮怀还自吸。朋从调笑斗捷给，狂言偶发难收拾。

语意俳谐韵牵絷，不敢献公公密缉。报章大是鲛人泣，一一珠玑落圆湿。

自惭思竭如空笈，口吻悲吟知窘急。
哭伯兄鹊山处士蒿里曲
林光朝（宋代）

残云衰草趁人愁，生即团栾死便休。
悲泣声中裁此曲，鸡啾山外鹊山头。